Predsjednik Uprave Hrvatskih šuma Ivan Pavelić u intervjuu za tportal prvi je put detaljno progovorio o bonusu od 2,3 milijuna kuna koji potražuje od tvrtke na osnovi dobrih poslovnih rezultata. Osvrnuo se i na kritike sindikata te na poziv svog prijatelja Tihomira Jakovine, bivšeg ministra poljoprivrede, da se odrekne bonusa

Mi smo u mirnom postupku tražili od ministra poljoprivrede Davora Romića da donese odluku o isplati bonusa. On se na to oglušio. U najmanju ruku sam očekivao da će nas pozvati na razgovor. Ozbiljne stvari se rješavaju za stolom, a ne preko medija. Sad je sve otišlo u politiku, iako nema veze s politikom. Ovo je pitanje ekonomije i prava.

Pitanje moralnosti jako je široka tema i o tome se može naširoko diskutirati. Kad se nešto potpisuje, mora se razmišljati je li to u redu ili nije. Što je moral? Je li moralno da vi radite, a netko drugi ne? Je li moralno da ljudi u Africi gladuju, a mi bacamo hranu? Puno je tih lažnih i licemjernih moralnih pitanja. Pogotovo od političara i sindikata. U konačnici to ja kao da uzmete Ronalda i on počne zabijati golove, a vi mu tada vičete: Nemoj zabijati golove. To je malo nezgodna situacija.

Nezgodna je situacija to što ste vi i Jakovina prijatelji. Potežu se priče kako vas je on doveo u Hrvatske šume zbog dugova iz prošlosti ?

Eto, kažete da mi je prijatelj, a on od mene sada traži da se odreknem 2,3 milijuna kuna. Kakav mi je to onda prijatelj? (smijeh) Njegov je zahtjev legitiman. I sam je priznao da ugovor to definira i sad lopticu prebacuje na nas, Upravu da sami odlučimo. Vidjet ćemo što ćemo napraviti. S Jakovinom sam se čuo. Tražio me je podatke za svoju press-konferenciju. Ali tada mi ništa nije rekao. Nisam znao da će me tražiti da se odreknem bonusa. On sada i nema prava meni nešto reći jer mi više nije šef. Jedini šef je ministar Romić.